Liten jentetur | Fjordfrue
Liten jentetur
17. oktober 2015 19. oktober 2015 ~ Hege
Det er deilig med dager da du ikke har noe du MÅ gjøre. I dag har jeg en slik dag, og jeg har gjort bare det jeg har lyst til. Heldige meg 🙂
Hadde lyst på en liten kikketur til nabotettstedet. Tror forresten at det har by-status. Jeg drar stort sett alltid nedover i andre retningen når jeg har ærender, så denne gangen fant jeg ut at det var på tide å dra i motsatt retning. For å være helt ærlig var hovedmotivasjonen at jeg hadde et ærend på H&M (ny bh-modell), og de hadde vært utsolgt for min str i de butikkene jeg vanligvis drar i. Lurer på om de kun har 1 i hver str.? Derfor var det på tide å sjekke ut en butikk jeg sjelden er i, og kombinere det med kvalitetstid med frøkna mi. Hun er stort sett fast følgesvenn når jeg skal på handletur. Det er ikke så viktig hva jeg skal, bare hun kan være med. Litt mammadalt ja, men det er jo koselig da 🙂
Jeg fant det jeg lette etter og N fikk seg en ny genser på Lindex. Merker at hun strekker seg, for garderoben begynner å bli slunken på langermede gensere i rett størrelse. Hun har stort sett gått i singlet med noe utenpå i hele sommer, og plutselig var det høst.
Etter et par timer med kikking var vi begge fornøyde og klare for å vende nesa hjemover. Skulle bare finne oss litt lunsj først. Dro innom Meny, men forventningene mine til varmedisken deres ble gjort til skamme gitt. Der var det ikke mye spennende å finne, så vi kjøpte med ei pakke kanelsnurrer og litt drikke. Så satte vi nesa nedover igjen.Var innom en Coop Mega butikk og fant pizzabaguett til N, men ikke noe som fristet meg.
Min forsinkede lunsj ble derfor stekte grove fiskekaker da vi kom hjem. Det er godt det. Det at klokka var blitt fire gjorde jo ikke akkurat sulten mindre, så jeg kan love at det smakte himmelsk 🙂
Etter at flommen gikk tilbake for noen uker siden har plenen vår ligget urørt. Alt av kvister og greiner som flommen dro med seg langt opp på plenen har ikke forsvunnet på egen hånd dessverre, så da var det ingen vei utenom. Dro med meg frøkna og tok en sjau, slik at det er klart til årets siste plenklipp.
Nå er vi ferdige, så da skal M få lov til å ta en runde med gressklipperen når ha kommer hjem etter hvert. Gutta mine er nemlig på tur til kompiser av T som driver med mikrofly. De bygger en scala-versjon av et gammelt jagerfly, og T hjelper de med å sjekke at alt er som det skal med motoren. Ting tar tydeligvis lenger tid enn han hadde forventet, men de dukker nok opp etter hvert.